**Luk. 1:26-38**

**“Ware God en ware mens – vanuit sy ouers.”**

*Andries Burger, Pinetown Gemeente, 11 Desember 2022*

*Sing: Lied 157:1,2; Lied 464:1,3; Lied 235:1,2; Lied 553:1; “Ek bely God Drie-Enig.”; “Vrede”*

Dit is verbasend hoeveel jy van ŉ persoon kan weet en verstaan as jy sy of haar ouers goed ken... Soms is daar duidelike ooreenkomste en ander kere baie verskille – maar as jy die ouers goed sou ken, dan kan jy die kinders meestal beter begryp.

My aanslag in die bestuur van mense was van vroeg af heelwat anders as kollegas wat saam my gewerk het. Eendag vra my baas my toe hoekom dit so is, waarom is my aanslag soveel anders...

Dit was ŉ interessante selfondersoek want daar is soveel goed in die lewe wat ons vorm...

Uiteindelik het ek besef wat die sleutel was om almal daarvan beter te verstaan –

my antwoord was om hom van my pa en my ma te vertel, wat hulle geaardhede was en hoe hulle oor die lewe en die dinge van die lewe gedink het.

Hoe hulle van mekaar verskil het en hoe iets van elkeen ŉ rol gespeel het in wie ek is en die manier hoe ek dink, optree en lewe...

En dit is vandag nog steeds so...

Ken die ouers, en jy kan die kind beter verstaan...

beide die ooreenkomste en die verskille...

Daar is nie ŉ mens by wie dit duideliker en meer belangrik is as Jesus Christus, ons Here, nie. Ons fokus vanoggend op wie sy ouers is sodat ons sal besef wie Hy is en wat dit vir ons beteken.

**<< Lees Lukas 1:26-38 >>**

As jy nie in gedagte hou wie Jesus se ouers is nie, bly Hy ŉ raaisel en

bly mense rondtas in die donker en loop hulle die gevaar om met hulle eie slimmighede in die hel se verderf te beland.

Eers wanneer ons in ag neem wie sy ouers is gaan die wonder van sy evangelie oop.

Sy perfek gehoorsame lewe en sy volmaakte liefde en selfopofferende kruisdood,   
sy oorwinnende opstanding uit die dood, sy bevrydende hemelvaart en die verwagting van sy wederkoms in heerlikheid

word duidelik as jy besef wie sy ouers is.

Sy verlossing vir elkeen wat in Hom glo is opgesluit in wie sy ouers is.

Om te weet wie hulle is moet verder teruggaan as sy geboorte in Bethlehem se stal en

hierdie aankondiging deur die engel Gabriël is een van die beste plekke om hulle te ontmoet.

Kom ons begin by Jesus se ma Maria, ŉ jong meisie wat in Nasaret gebly het, ŉ klein dorpie in die Galilea provinsie daar in die Noorde van Israel.

Die Bybel sê nie hoe oud sy was nie, maar sy was verloof en Joodse meisies van destyds het enige tyd so om-en-by 14 of 15 getrou, party selfs bietjie vroeër.

Ons weet dat sy die Bybel goed geken het, want die loflied wat sy later sou sing na haar besoek aan Elizabeth is vol aanhalings uit die Ou Testament.

Maar daar is veral twee baie belangrike dinge van Maria wat bevestig wie Jesus regtig is...

Die eerste is dat sy ŉ mens was, ŉ gewone mens soos elkeen van ons ook is.

Natuurlik was sy ŉ “begenadigde”, soos die engel haar groet. Maar dit beteken nie dat sy minder sonde het as ander mense nie.

Dit beteken dat sy genade ontvang in hierdie besoek en die boodskap van die engel.

Elke gelowige is ŉ “begenadigde” lees ons in Ef. 1: 6 omdat ons genade ontvang het in Christus.

Soos alle mense was Maria onder die vloek van sonde sodat sy en ook elkeen van haar kinders by haar man Josef netso onder God se toorn gebore sou word.

Maria was ŉ gewone vrou en ma wat ook later ander kinders gehad het

soos ons in Mark. 3:32 lees waar die mense vir Jesus vertel het dat “sy moeder en sy broers en susters” na Hom gesoek het.

Dit is onbybelse dwaling wat jy selfs afgodery kan noem om te leer dat sy ŉ tussenganger kan wees om vir ons meer guns te wen by God en Christus...

(Asof sy ŉ middelaar vir ons Middelaar sou wees – nonsies..)

Die Bybel leer baie duidelik dat Jesus se dissipels direk met Hom gepraat het en dat Hy hulle leer om direk tot God die Vader te bid.

Ons mag op géén mens vertrou nie – ook nie op daardie begenadigde jong meisie nie. Jesus Christus self is ons énigste en volmaakte Middelaar.

Maar daar is ŉ tweede ding wat ons baie duidelik moet hoor en verseker moet aanvaar van Jesus se ma – want daarsonder sou Jesus Christus geen verlosser kon wees nie.

As jy hierdie kritiese Bybelse waarheid verwerp of wegpraat met allerhande slimpraatjies, is geloof in Christus ŉ klug en niks meer as ŉ rookskerm nie.

(O ja, en ingeval jy wonder... ons glo dit nie omdat ons belydenis dit noodsaaklik maak nie, maar omdat God dit so in die Bybel bekend maak.)

Jesus se ma het nog nie omgang gehad met ŉ man nie, sy was ŉ maagd.

Daardie babaseuntjie in Bethlehem was nie die vrug van die bevrugtingswonder wat God bewerk tussen ŉ manlike sperm en ŉ vroulike eiersel nie.

Daar is natuurlik mense wat verskil, selfs mense in kerke wat nie wil aanvaar wat God duidelik in sy Woord bekend maak nie.

Hulle verwerp in elk geval alle wonders wat God gedoen het – hulle maak God so klein as wat ŉ skepsel-mens kan verstaan van die wetenskap.

Dan gaan sommiges van hulle in op die Griekse woorde en die vertalings en betekenisse daarvan, of dit nou enige “jong meisie” kon wees en dalk nie ŉ “maagd” nie,

en hulle verklaar dit in elk geval steeds verkeerd met hulle moedswillige en oënskynlike slimmigheid en al. VLUG VAN HULLE AF WEG!

Maar ons hoef nie met geleerdheid in die verborge dieptes te soek om te weet of dit so was nie – belangrike goed soos hierdie is altyd baie duidelik in die Bybel.

In Mateus 1:18 lees ons tog duidelik, *Toe sy moeder Maria nog aan Josef verloof was, het dit geblyk dat sy swanger is sonder dat hulle gemeenskap gehad het. Die swangerskap het van die Heilige Gees gekom*.

Jy kan dit ook aan Josef se reaksie sien toe hy van Maria wou skei.

Hy was duidelik oortuig dat hy niks met die swangerskap te doen gehad het nie.

Kon dit ŉ ander man wees?

Nét as jy aanvaar dat die Bybel vol leuens is asof die skrywers daarvan onder inspirasie van die Heilige Gees gelieg het. En dit kan tog nie!

Hoe anders kan jy Maria se eie woorde verstaan?

Sy vra in v. 34 vir die engel hoe dit dan nou moontlik sal wees vir haar om swanger te raak as sy dan nog nooit seks met ŉ man gehad het nie.

Is dit nie duidelik genoeg wat sy daarmee bedoel nie?

Is die engel se antwoord dan nie so duidelik soos daglig nie?

Kan mens so geleerd raak dat jy dié eenvoudige waarheid nie erken nie?

(Net as Satan se leuens aanvaar en God se Woord verwerp.)

Verstaan ons dit, kan ons dit verklaar?

Natuurlik nie – maar beteken “Almagtig” dan nie dat God ook bo die natuurwette is wat Hy ingestel het nie?

Dit bring ons by wie Jesus se pa is.

Met Maria ŉ maagd was Jesus se pa duidelik nie ŉ man, ŉ mens onderhewig aan sonde se skuld en slawerny nie.

Hy is letterlik die Seun van God wat mens word in en deur Maria.

Dit staan in eenvoudige taal in v. 35, *Die Heilige Gees het oor haar gekom en die krag van die Allerhoogste het lewe in haar gewek sodat Hy (die baba) tereg heilig is, die Seun van God.*

Weereens is dit nie ŉ saak van geleerdheid om te verstaan wat daar geskryf staan nie – dis duidelik, en dit is God wat self so sê.

Hierdie Jesus wat in Bethlehem gebore is uit die maagd Maria, is dus niemand anders as die Eniggebore Seun van God self nie.

Johannes beskryf Hom in Joh. 1:1 as die Woord wat vlees (mens) geword het, ŉ heerlikheid soos die Eniggebore Seun wat van die Vader kom...

Hy skryf later in Joh. 3:16 van Jesus as God se eniggebore Seun wat Hy gegee het sodat elkeen wat kan Hom glo die ewige lewe sou kry.

En in 1 Joh. 4:9 herhaal Hy dat God sy eniggebore Seun na die wêreld gestuur het.

Al is Hy in sy menswees eers sowat 2000 jaar gelede in Betlehem gebore, was Hy al van ewigheid af, voor die skepping nog, daar in sy Godheid.

Soos ons Kol. 1:16 lees, “*God het deur Hom, sy eniggebore Seun, alles geskep wat in die hemel en op die aarde is; alles wat gesien kan word en alles wat nie gesien kan word nie, ... Alles is deur Hom en vir Hom geskep.”*

Maar wat beteken dit dat Hy God se “Eniggebore” Seun is en wat hou dit in?

Kom ek gebruik eers ŉ voorbeeld uit my eie lewe.

Ek het twee seuns en een dogter, as ek na my dogter sou verwys as my eniggebore dogter,

dan beteken dit dat sy net een is en daar nie nog een soos sy is nie, verder ook dat sy nie iets anders is wat ek dalk gemaak het nie, sy het my DNA in haar en sy is deel van my wese, ons het ons menswees in gemeen.

Om haar my “eniggebore dogter” te noem beskryf ook iets van ons verhouding,

dat ek as vader dalk meer sou besluit wat gedoen moet word en die middele om dit te doen gee nie, en dat sy as dogter meer betrokke is om dit dan uit te voer. *(Dit was natuurlik toe sy nog by ons aan huis gebly het.)*

Deur haar my eniggebore dogter te noem verwys dus na wie of wat sy is,

en wat haar gemeenskap en haar verhouding met my is.

Wanneer die Bybel praat van God se Eniggebore Seun, en ons dit daarom ook so in ons belydenisskrifte aanhaal,

dan bedoel dit baie meer as sy geboorte as God-mens in Bethlehem.

Dit verwys nie na hoe Hy êrens in die ewigheid tot stand sou kom nie want Hy was van ewigheid al Seun van God in die Drie-Eenheid van die Een en enige God.

Hy is die “Eniggebore Seun van God” omdat Hy nie iets is wat God gemaak het en

wat ŉ ander wese as God is nie,

die Seun is self God in gelyke Godheid met die Vader (én die Heilige Gees).

Soos ons in Kol. 1:19 lees dat God met sy hele wese in die Seun woon, die volheid van God in Christus beliggaam is, lees ons verder in Kol 2:9.

Daarby dui “Eniggebore Seun van God” ook iets van sy verhouding met die Vader midde die Drie-Eenheid van God – dat die Seun meer die uitvoerende gesag is soos die verwysing om “aan die regterhand van God” te wees ook aandui.

En natuurlik, dat Hy “Enig” is – daar was nog nooit, daar is nie tans nie en daar sal nooit in der ewigheid nog ŉ ander soos Hy wees nie.

Dit is Jesus Christus se ouers.

Maria, ŉ mens onder die vloek en straf van die sonde teen God –

en daarom dat haar seun, Jesus Christus, ŉ ware en volkome mens was

om namens mense soos ek en jy, in ons plek as ŉ ware mens deur God gestraf te word en te betaal vir mense se sonde,

Hy is ŉ mens wat die duiwel en die dood oorwin het om as mens uit die dood op te staan en as mens na die hemel op te vaar...

om weer as ŉ mens met ŉ verheerlikte menslike liggaam in God se Hemelse heerlikheid welkom te wees .

Want sy ma, was ŉ mens...

Maar sy was ŉ maagd, en sonder die toedoen van ŉ man

het die Almagtige self oor haar gekom en deur die Heilig Gees lewe in haar gewek op ŉ onverklaarbare, bonatuurlike manier.

Hy was mens, maar terselfdertyd was Hy ook God,

Eniggebore Seun van die Vader...

om sonder sonde gebore te word en in absolute heiligegehoorsaamheid te kon lewe;

om in volkome liefde Homself te kon offer en in sy godheid die straf op sonde te kon verduur en te ook die duiwel en die dood te kon oorwin...

En die allerwonderlikste blye evangelie hiervan, is dat Hy deur sy roeping as Eniggebore Seun te volvoer

die pad oop gemaak het vir ander mense om ook kinders van God te word –

as jy in Christus Jesus glo.

Soos ons in Gal. 4:4-5 lees, *4Maar toe die tyd wat God daarvoor bepaal het, aangebreek het, het Hy sy Seun gestuur.*

*Hy is uit 'n vrou gebore en van sy geboorte af was Hy aan die wet onderworpe*

*5om ons, wat aan die wet onderworpe was,*

*los te koop sodat ons as kinders van God aangeneem kon word.*

Ons lees ons verder in v.6 *“omdat ons sy (aangenome) kinders is, het God die Gees van sy Seun in ons harte gestuur...”*

En daarom skryf Paulus in 2 Kor. 3:18 word ons deur die Heilige Gees verander om al meer aan die beeld van Christus gelyk te word.

En as dít gebeur – dan word dit duidelik wie ons Vader is –

nie meer kinders van die duiwel nie, maar kinders van God. (1 Joh. 3:10)

Ek som dit wéér ŉ laaste keer op, want dit is só belangrik:

Jesus se ma was ŉ mens, sodat Hy dus ook ŉ mens is wat mense kon verlos.

Maar sy was ŉ maagd en deur die Heilige Gees is God sy pa,

sodat Hy sonder sonde was en volkome lief kon hê om Homself te offer as verlossing vir elkeen wat in Hom glo.

En deur in Hom te glo en op sy verlossing staat te maak

word gelowiges deur God as kinders aangeneem en ontvang ons die Heilige Gees

wat ons verander om nie net God se kinders te wees nie,

maar soos sy kinders te lewe.

(Dink daaraan... As jy nie soos God se kind lewe nie dan is jy dalk nie een nie?)

Jy wat sê jy glo in Jesus Christus...

Kan mense uit jou optrede agterkom wie jou Vader is, en wie jou broers en jou susters is?

Sê jy dinge en doen jy dinge wat vir ander mense onverstaanbaar is –

totdat hulle besef wie jou Vader is?

Mag dit tog so wees...

Amen